《六月初一日》
清代·林旭

月朔重申晨夜命，贪眠自定奈吾顽。卧看露瓦笼金润，起待风帘扬练殷。

花鸟鲜妍人气静，屋庐深远市声闲。诗人得意多斜日，不为朝阳一破悭。

作者简介：（1875—1898）清福建侯官人，字暾谷，号晚翠。光绪十九年举人。任内阁中书。倡闽学会，又助康有为开保国会。百日维新间，与谭嗣同等四人以四品卿衔入军机，参与新政。政变起，被捕遇害。为戊戌六君子之一。有《晚翠轩诗集》。